Жан дьо Лафонтен
Вълци и овце

Превод от френски: Атанас Далчев, Александър Муратов, —

chitanka.info

След толкоз векове на битки и тегло

най-сетне сключили мир вълците с овцете.

Туй за двете страни било добре дошло:

че гинели овце от вълците проклети

и не един овчар си шил за студовете

от вълча кожа облекло.

Спокойно не могли и да се наслаждават:

едните със месо да се гощават,

а другите тревица да пасат.

И тъй те сключват мир: заложници си дават;

овцата псето си, вълчето си вълкът.

Размяната направили по форми стари

и под надзор на комисари.

Не минал месец-друг и щом порасли само,

вълчетата от стръв за кръв обзети пак,

издебват час, кога овчарите ги няма,

в кошарата нахълтват чак,

овце и агнета издушват там до крак,

на шия метват ги, оттеглят се в горите.

По-рано пратили на свойте тайна вест.

И както псетата си спали на открито,

нападнати били без срам и чест:

дорде се освестят, погинали горките.

Не отървало ни едно глава.

Добре е да заключим от това,

че трябва с лошите война да водим ние.

Голямо благо е мирът,

съгласен съм; но той опасност крие,

кога коварен е врагът.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.